SA810
Exported from Holy-Writings.com on 2026-07-05 - 1 clipping

雜阿含經 (八一〇)

如是我聞。 一時佛住金剛跋求摩河側薩羅梨林中。

爾時尊者阿難獨一靜處。思惟禪思。 作如是念。 頗有一法。修習多修習。令四法滿足。四法滿足已。七法滿足。七法滿足已。二法滿足。

時尊者阿難從禪覺已。往詣佛所。 稽首禮足。退坐一面。白佛言。 世尊。我獨一靜處。思惟禪思。 作是念。 頗有一法。多修習已。令四法滿足。乃至二法滿足。 我今問世尊。寧有一法。多修習已。能令乃至二法滿足耶。

佛告阿難。 有一法。多修習已。乃至能令二法滿足。 何等爲一法。 謂安那般那念。 多修習已。能令四念處滿足。 四念處滿足已。七覺分滿足。 七覺分滿足已。明解脱滿足。

云何修安那般那念。四念處滿足。 是比丘。依止聚落。乃至如滅出息念學。

阿難。如是聖弟子。入息念時如入息念學。 出息念時如出息念學。 若長若短一切身行覺知。 入息念時。如入息念學。 出息念時如出息念學 身行休息。入息念時如身行休息。入息念學。 身行休息出息念時。如身行休息出息念學。 聖弟子。爾時身身觀念住 異於身者。彼亦如是。隨身比思惟。

若有時聖弟子。喜覺知。 樂覺知。 心行覺知。 心行息覺知。入息念時如心行息入息念學。 心行息出息念時。如心行息出息念學。 是聖弟子。爾時受受觀念住。 若復異受者。彼亦隨受比思惟。

有時聖弟子。心覺知心悦 心定 心解脱覺知。入息念時。如入息念學。 心解脱出息念時。如心解脱出息念學。 是聖弟子。爾時心心觀念住。 若有異心者。彼亦隨心比思惟。

若聖弟子有時觀無常 斷 無欲 滅。如無常 斷 無欲 滅觀住學。 是聖弟子。爾時法法觀念住。 異於法者亦隨法比思惟。 是名修安那般那念。滿足四念處。

阿難白佛。 如是修習安那般那念。令四念處滿足。 云何修四念處。令七覺分滿足。

佛告阿難。 若比丘。身身觀念住念 住已繋念住不忘。 爾時方便。修念覺分。 修念覺分已。念覺分滿足。

念覺滿足已。於法選擇思量。 爾時方便。修擇法覺分。 修擇法覺分已。擇法覺分滿足。

於法選擇分別思量已。得精勤方便。 爾時方便。修習精進覺分。 修精進覺分已。精進覺分滿足。

方便精進已則心歡喜。 爾時方便。修喜覺分。 修喜覺分已。喜覺分滿足。

歡喜已。身心猗息。 爾時方便修猗覺分。 修猗覺分已。猗覺分滿足。

身心樂已。得三昧。 爾時修定覺分。 修定覺分已。定覺分滿足。

定覺分滿足已。貪憂則滅。得平等捨。 爾時方便。修捨覺分。 修捨覺分已。捨覺分滿足。 受心法法念處。亦如是説。 是名修四念處。滿足七覺分。

阿難白佛。 是名修四念處。滿足七覺分。 云何修七覺分。滿足明解脱。

佛告阿難。 若比丘。修念覺分。依遠離依無欲依滅向於捨。 修念覺分已。滿足明解脱。 乃至修捨覺分。依遠離依無欲依滅向於捨。 如是修捨覺分已。明解脱滿足。

阿難是名法法相類法法相潤。 如是十三法。一法爲増上。一法爲門。 次第増進。修習滿足。

佛説此經已。尊者阿難。聞佛所説。歡喜奉行
-- SA810 — Taisho Tipitaka (CC0-1.0)